  Туспуктэм: Руслан Нуриахметов Майя Бывальцева Ижкарлэн тӧроез Олег Бекмеметьев интыужысьтыз кошке. Со сярысь кивалтӥсь «ВКонтакте» мерлыко вотэсысь бамаз ивортӥз. Кар администарциын Олег Бекмеметьев 4,5 ар ужаз. « Выль ужан интые выжеменым валче ас мылкыд каремея ужоскетъёсме дугдытон сярысь куриськонэз Ижысь кар думае сётӥ. Депутатъёс соглаш луозы шуыса малпасько » Олег Бекмеметьев, Ижкарлэн тӧроез Со Ижкарын улӥсьёслы юрттэмзы, ӵош ужаны мылкыдзы, карез ярэтэмзы понна тау кариз. « Асьмеос ӵошен Ижкарез умойгес карим – мерлыко объектъёс пуктӥм, паркъёсты умоятӥм, азбаръёсты, сюресъёсты но тротуаръёсты тупатъям. Ваньмыз ӧз пӧрмы, но мон котькуд нунал вань сюлэмме сётыны тырши карез но татын улӥсьёслэсь улонзэс умоятон понна. Ижкар котьку мынам сюлэмам! Уг люкиськиськы, кӧня ке чидатске, ӝоген адӟиськом! » Олег Бекмеметьев, Ижкарлэн тӧроез ВАТСАН Бекмеметьев Олег Николаевич вордскиз Глазкарын 1968-тӥ арын. 1993-тӥ арын Ижысь механикая институтэз «Импульсные тепловые машины» ӧръя йылпумъяз, 1999-тӥ арын – Россиысь вузкаронъя министерстволэсь Сьӧр вузкаронъя огъяросси академизэ «Мировая экономика» ӧръя. 1986-1988 аръёсы – Совето армиын служба ортчиз; 1993-2000 аръёсы – Глазкарысь Механикая чупчи заводын инженер-технолог, маркетингъя но сьӧр вузкаронъя ёзэтысь кунсьӧр вузкаронъя группаен кивалтӥсь, 1 номеро цехлэн вузкаронъя ёзэтэзлэн кивалтӥсезлэн воштӥсез, 1 номеро цехлэн закупкаосъя кивалтӥсез; 2000-2007 аръёсы – Механикая чупчи заводлэн экономикая но коньдон ужпумъёсъя кивалтӥсезлэн воштӥсез; 2007-2012 аръёсы – Механикая чупчи заводлэн генеральной директорезлэн воштӥсез - экономикая но коньдон ужпумъёсъя кивалтӥсь; 2012-2015 аръёсы – Механикая чупчи заводлэн генеральной директорезлэн инфраструктураез азинтонъя но сьӧр кусыпъёсъя воштӥсез; 2015-2018 аръёсы – Глазкарлн тӧроез; 2018-тӥ арысь 19-тӥ коньывуонысен – Ижкарлэн тӧроез.  Тегъёс: ОлегБекмеметьев Ижкар кивалтӥсьёс Удмуртия  